In nomine sanctæ et individuæ Trinitatis, Patris, Filii et Spiritus Sancti. Noverint præsentes et futuri quod Hugo de Narciaco vuerpivit, Deo et Sanctæ Mariæ de Charitate, medietatem furni de Narciaco, quam de ipsis monachis de Charitate tenebat, et alodium illius et domum et quidquid in furno habebat. Hoc autem donum laudavit Iterius, dominus ejus, Nivernis, coram domino Vuillelmo, Nivernensi comite. Fuerunt hujus rei testes dominus Vuillelmus, Nivernensis comes, et Vuillelmus filius ejus, et Hugo de Tilio, et Adam de Marchia, et Robertus de Bosco, Vuillelmus Garaldus, Hubertus de Talai, Hugo de Boannai, et alii plures. Uxor autem Iterii similiter hoc donum laudavit et filius ejus et filia et omnes infantes illius concesserunt et laudaverunt. Monachi vero propter hoc Iterio mille solidos dederunt, uxor quoque ipsius, similiter a monachis quo et ipsa hoc donum laudaret, munus habuit. Post hæc autem, aliquanto transacto tempore, sæpedictus Hugo de Narciaco, Hierosolymam adire disponens, venit Charitatem et coram domno Petro priore, cognomento de Polo et senioribus Charitatis, coram etiam Vuillelmo Nivernensi comite et aliis multis qui tunc præsentes aderant, iterum sicut ante jam fecerat, vuerpivit Deo et Sanctæ Mariæ de Charitate cum bona voluntate sua quidquid in furno de Narciaco habebat in perpetuum. Pro hac itaque re monachi dederunt ei, charitatis intuitu, trecentos solidos et uxori ejus, quoniam et ipsa hoc bene laudavit, unam prebendam quamdiu viveret. Sunt autem hujus rei testes dominus Vuillermus, comes Nivernensis, in cujus conspectu hæc omnia gesta sunt, et Adam de Marchia, Robertus de Bosco, Vuillelmus Garaldus, Humbertus de Talai, Vulgrinus prepositus, Hugo de Boannai, et alii multi qui hæc omnia viderunt et audierunt.